इस च शक्क नेई, जे कल्हण कोला पैह्‌लें बी किश कश्मीरी कविएं इतिहास लिखने दा जतन कीता हा। पर उंदी रचनाएं दा खेतर बड़ा तंग हा ते पेशकश बी चंगी नेई ही। इंयां बी कल्हण ने अपने पूर्वज इतिहासकारें जा जिनें पंजें दा अर्थात् सुरव्रत, क्षेमेंद्र, हेलाराज, पदम मिहर ते छविलाकर दा) नां लेआ उंदे चा कुसै दी बी रचना साढ़े तगर नेईं पुज्जी। क्षेमेंद्र दियां जेह्‌ड़ियां दर्जन भर कवितां नश्ट होने कोला बची दियां न, उदं चा देशोपदेश, नर्ममाला, कला विलास, समय मात्रिका ते दर्पदलनम् जनेहियें दे समाजी ते राजनीतक वर्णन बिला शक ध्यान देने जोग न, पर इतिहासक समग्गरी होंदे होई बी उनें गी इतिहास नेईं आखेआ जाई सकदा। क्षेमेंद्र दी गुआची दी ‘नृपावलि’ दे बारे च कल्हण गी गिला ऐ, जे कविता दी खूबिएं दे बावजूद उस कविता दा कोई बी हिस्सा निर्दोश नेई ऐ। रेही गल्ल पुरानी रवायत दी, जिसी सुरत दे उपनामें व्यर्थ जन बनाई दिता। ओ रवायत ही कथाश्रय अर्थात् राजें दी कथा दी जेह्‌ड़ी आम तौरै पर वंशावाली जां परिवार वर्णन दा रूप धारण करी लैंदी ही। हेलाराज दी ‘पार्थवावलि’ ते क्षेमेंद्र दी ‘नृपावलि’ बी आम तौरै पर अनेहियां गै रचनां हियां ‘अभ्युदय’ ते ‘विजय’ बी दर-असल दरबारी कवि अपने संरक्षकें दे असली जां फर्जी प्रताप जां बिजें गी गै अपनी रचनाएं दा बिशे बनाइयै लिखे जंदे हे। राजाएं दी कथाएं दे इस रवायती बिशे पर कल्हण ने घट कोला घट यारें (11) जिल्दें दा मताल्ला कीता जेह्‌ड़ियां ‘नीलमत पुराण’ कोला अलैह्‌दा हियां। कल्हण दी इमानदारी गिक्खो, जे साफ तौर पर अपने पुरखें दे प्रति स्हानमंदी प्रकट करदा ऐ। उसदे शब्दें च